S-1397/2023

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 28. febrúar 2023, á hendur J-kk-þgf S-kk-þgf K-kk-þgf, kt. [...], [...], [...], fyrir umferðarlagabrot með því að hafa, laugardaginn 28. maí 2022, ekið bifreiðinni [...] sviptur ökurétti og óhæfur til að stjórna henni örugglega vegna áhrifa ávana- og fíkniefna (í blóðsýni mældist amfetamín 795 ng/ml og metamfetamín 195 ng/ml) um Kringlumýrarbraut við Miklubraut í Reykjavík, þar sem lögregla stöðvaði aksturinn.

Telst háttsemi þessi varða við 1., sbr. 2. mgr. 50. gr. og 1. mgr. 58. gr., sbr. 1. mgr. 95. gr. umferðarlaga nr. 77/2019. Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar skv. 99. gr. og 101. gr. umferðarlaga nr. 77/2019.

Ákærði sótti ekki þing við þingfestingu málsins og hafði ekki boðað forföll en hafði verið birt ákæra og fyrirkall. Verður málið dæmt samkvæmt heimild í a-lið 1. mgr. 161. gr. laga nr. 88/2008 um meðferð sakamála enda var þess getið í fyrirkallinu að þannig gæti farið um meðferð málsins. Með vísan til framanritaðs og til rannsóknargagna málsins telst framangreind háttsemi sönnuð og er hún rétt heimfærð til refsiákvæða í ákæru.

Ákærði er fæddur í [...]. Samkvæmt framlögðu sakavottorði, dagsettu 27. febrúar 2023, var ákærði dæmdur til greiðslu sektar með dómi Héraðsdóms Reykjaness [...]2017 meðal annars fyrir akstur undir áhrifum ávana- og fíkniefna. Þá var ákærði aftur dæmdur til greiðslu sektar með dómi Héraðsdóms Suðurlands[...]2018 meðal annars fyrir akstur undir áhrifum ávana- og fíkniefna en dómurinn var hegningarauki við dóminn frá 2017. Ákærði var síðan dæmdur í 60 daga fangelsi, skilorðsbundið til tveggja ára, með dómi Héraðsdóms Reykjavíkur [...]2020, fyrir akstur undir áhrifum ávana- og fíkniefna og akstur sviptur ökurétti. Þá var ákærði dæmdur í 90 daga fangelsi, þar af 60 daga skilorðsbundið til tveggja ára, með dómi Héraðsdóms Suðurlands [...]2020 fyrir akstur undir áhrifum ávana- og fíkniefna og akstur sviptur ökurétti, dómurinn var hegningarauki að hluta og var skilorð fyrri dóms dæmt upp. Loks var ákærði dæmdur í 8 mánaða fangelsi með dómi Héraðsdóms Reykjavíkur [...]2022, fyrir akstur undir áhrifum ávana- og fíkniefna og akstur sviptur ökurétti og var þá skilorð dómsins frá [...]sama ár dæmt upp.

Að öðru leyti kemur sakaferill ákærða ekki til skoðunar við ákvörðun refsingar nú.

Við ákvörðun refsingar er við það miðað að ákærði hafi nú í fimmta sinn, eftir að hann varð fullra 18 ára og innan ítrekunartíma, sbr. 3. mgr. 71. gr. almennra hegningarlaga nr. 19/1940, gerst sekur um akstur undir áhrifum ávana- og fíkniefna og í fjórða sinn gerst sekur um akstur sviptur ökurétti.

Með hliðsjón af framangreindu, sakarefni þessa máls og dómvenju þykir refsing ákærða hæfilega ákveðin 5 mánaða fangelsi.

Ævilöng svipting ökuréttar ákærða er áréttuð frá birtingu dóms þessa.

Ákærði greiði 88.759 krónur í sakarkostnað.

Af hálfu ákæruvaldsins flutti málið P-kk-nf F-kk-nf G-kk-nf saksóknarfulltrúi.

H-kvk-nf S-kvk-nf B-kvk-nf aðstoðarmaður dómara kveður upp dóm þennan.

DÓMSORÐ:

Ákærði, J-kk-nf S-kk-nf K-kk-nf, sæti fangelsi í 5 mánuði.

Áréttuð er ævilöng svipting ökuréttar ákærða.

Ákærði greiði 88.759 krónur í sakarkostnað.

H-kvk-nf S-kvk-nf B-kvk-nf